 NA XINHUA DAR ES SALAAM, TANZANIA CHUO Kikuu cha Dar es Salaam kimetia saini makubaliano na taasisi tatu za elimu ya juu katika mataifa ya Afrika kuhusu ufundishaji Kiswahili, Waziri mmoja wa serikali ya Tanzania aliliambia bunge Jumatatu. Waziri wa Utamaduni, Sanaa na Michezo, Mohammed Mchengerwa, alisema chuo hicho cha serikali kimetia saini makubaliano na Chuo Kikuu cha Joachim Chissano, Msumbiji, Chuo Kikuu cha Port Harcourt, Nigeria na Chuo Kikuu cha Addis Ababa, Ethiopia ya kukiwezesha kufundisha Kiswahili katika vyuo hivyo. “Hatua hii inafuatia kutawazwa kwa Kiswahili kama lugha rasmi ya kuendeshea shughuli katika Umoja wa Afrika (AU),” Mchengerwa akaeleza. Waziri alisema hayo alipowasilisha makadirio ya bajeti ya Wizara yake ya mwaka wa kifedha wa 2022/2023 bungeni, jijini Dodoma. Tayari Kiswahili kimeteuliwa kama lugha rasmi ya kuendeshea shughuli na vikao vya Jumuiya ya Afrika Mashariki (EAC). Baraza la jumuiya hiyo kuhusu Elimu, Sayansi na Teknolojia, Utamaduni na Michezo (SCESTCS) pia lilipitisha muafaka wa kufanya Kifaransa kuwa lugha rasmi katika EAC. Tangazo hilo lilitolewa mnamo Aprili 27, mwaka huu katika mkutano wa 17 wa SCESTCS uliofanyika jijini Dar es Salaam nchini Tanzania. Kutawazwa kwa Kiswahili na Kifaransa kuwa lugha rasmi katika jumuiya ya EAC ni sehemu ya mpango wa utekelezaji wa agizo la kongamano la 21 la marais wa mataifa wanachama wa jumuiya hiyo. “Kuidhinishwa kwa lugha za Kiswahili ya Kifaransa kuwa lugha rasmi za EAC ni sehemu ya utekelezaji wa makubaliano katika mkutano wa marais wa mataifa wanachama wa jumuiya hiyo,” ikasema taarifa iliyotolewa na SCESTCS. Lugha ya Kiingereza ndio imekuwa ikitumika katika lugha rasmi katika shughuli za EAC. Kando na Tanzania, mataifa mengine wanachama wa jumuiya hiyo ni; Burundi, Kenya, Rwanda, Sudan Kusini, Uganda na Jamhuri ya Kidemokrasia ya Congo (DRC). Wakati huu, Kiswahili hutumika kama lugha rasmi katika Jumuiya ya Ustawi wa Mataifa ya Kusini mwa Afrika (SADC). Bw Mchengerwa aliongeza kuwa walimu 1,130 wa Kiswahili wametumwa kufundisha lugha hiyo katika mataifa mbalimbali ya kigeni, yakiwemo Afrika Kusini, Uganda, Poland, Ujerumani na Uingereza. Kiswahili ni lugha rasmi nchini Tanzania na huzungumzwa na Watanzania wote. Aidha, ni lugha ya kitaifa na ambayo hupalilia umoja katika taifa hilo lenye zaidi ya watu 60 milioni.Mnamo Novemba 2021 Shirika la Umoja wa Mataifa kuhusu Elimu, Sayansi na Utamaduni (UNESCO), liliteua Julai 7, kila mwaka kuwa Siku ya Lugha ya Kiswahili Ulimwenguni. Jumuiya ya EAC itaandaa maadhimisho ya kwanza ya siku hiyo katika kisiwa cha Zanzibar mnamo Julai 7, 2022. Hafla hiyo itasimamiwa na Tume ya Kiswahili Afrika Mashariki (EAKC). You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  